Riisikas

Riisikas (Lactarius) on pilvikulaadsete seltsi pilvikuliste sugukonda kuuluv seeneperekond.

 Nimetus 
Ladinakeelne nimetus Lactarius tuleb sellest, et kui seenekübarat või -jalga vigastada, eritab seen piimmahla. Piim on ladina keeles lac.

Esimest korda kirjeldas riisikate perekonda Christiaan Hendrik Persoon aastal 1797.

 Liigid 
Perekonda kuulub umbes 400 liiki. Neid leidub suuremas osas maailmas, põhja suunas kuni tundra ja metsatundrani. Eestiski kasvab palju liike. Liigi määramisel arvestatakse seda, kas seenekübar on paljas ja limane või sametine või karvane (eriti noortel seentel) ning piimmahla algset värvust (valge, kreemikas, oranž, lilla vms) ja värvust pärast kuivamist.

 Kirjeldus 
Seenekübar on riisikatel sageli nõgus, vanadel seentel vahel isegi lehtrikujuline. Suurel osal liikidel on kübaral kontsentrilised ringid. Suurel osal liikidest on seenejalg õõnes.

Enamik riisikaliike elab sümbioosis mingi kindla puuliigiga ja moodustab mükoriisa. Paljud riisikaliigid on nime saanud sellest, et kasvavad sageli kindlat liiki puu all.

 Kasutamine 
Mitmed riisikad on värskelt (kupatamata) söödavad, enamik siiski mitte. Pärast kupatamist mürgid kaovad ja sadade riisikaliikide hulgas pole ükski pärast kupatamist mürgine, samas on paljud neist nii väikese toiteväärtusega, et neid ei soovitata süüa. Kõige paremate söögiseente hulka kuuluvad vähesed riisikaliigid, mis kõik kasvavad ka Eestis: porgandriisikas, kuuseriisikas ja veririisikas. Seenekirjanduses peetakse nendest kõige väärtuslikumaks veririisikat. Kahte esimest hinnatakse eriti kõrgelt Lääne- ja Kesk-Euroopas, veririisikas on katalaanide lemmikseen. Kibeda maitsega kupatamist vajavatest riisikatest on tuntumad männiriisikas, kaseriisikas, kollariisikas ja tõmmuriisikas.

 Eesti liike 
 Lactarius acerrimus – hiideoseline riisikas
 Lactarius acris – roosapiimane riisikas, roosa riisikas
 Lactarius aquizonatus – vesivöödiline riisikas ehk vöödiline riisikas
 Lactarius aspideus – pajuriisikas
 Lactarius aurantiacus – oranž riisikas, mage riisikas
 Lactarius auriolla – limakarvane riisikas
 Lactarius azonites – hall riisikas
 Lactarius badiosanguineus – ruuge riisikas
 Lactarius camphoratus – kamperriisikas
 Lactarius chrysorrheus – kuldpiimane riisikas ehk kollasepiimane riisikas
 Lactarius citriolens – takerriisikas
 Lactarius controversus – roosa riisikas
 Lactarius cyathuliformis – lehterriisikas
 Lactarius deliciosus – porgandriisikas
 Lactarius deterrimus – kuuseriisikas
 Lactarius evosmus – õunriisikas
 Lactarius fennoscandicus – fennoskandia riisikas
 Lactarius flavopalustris
 Lactarius flexuosus – peitriisikas, ka haavariisikas
 Lactarius fuliginosus – pruun riisikas, ka must riisikas
 Lactarius fulvissimus – tellispunane riisikas
 Lactarius glyciosmus – lõhnav riisikas
 Lactarius helvus – sooriisikas
 Lactarius hysginus – vaskriisikas
 Lactarius lacunarum – soovikuriisikas
 Lactarius leonis – lõviriisikas
 Lactarius lignyotus – must riisikas
 Lactarius lilacinus – lepariisikas
 Lactarius luridus – lillakaspruun riisikas
 Lactarius mairei – ripsriisikas
 Lactarius mammosus – näsariisikas
 Lactarius musteus – kirju riisikas
 Lactarius necator – tõmmu riisikas ehk seariisikas, oliivpiimik, ka L. turpis
 Lactarius obscuratus – loduriisikas ehk õrn riisikas
 Lactarius olivinus – oliivriisikas
 Lactarius omphaliformis – mülgasriisikas
 Lactarius pilatii – Pilati riisikas
 Lactarius pubescens – kreem riisikas, ka Lactarius blumii – haberiisikas
 Lactarius pyrogalus – tuliriisikas
 Lactarius quieticolor – varieeruv riisikas
 Lactarius quietus – tammeriisikas
 Lactarius repraesentaneus – tore riisikas
 Lactarius resimus – valge riisikas
 Lactarius rufus – männiriisikas ehk punariisikas
 Lactarius sanguifluus – veririisikas
 Lactarius scoticus – karvane riisikas
 Lactarius scrobiculatus – kollariisikas ehk võiseen
 Lactarius semisanguifluus – verkjas riisikas
 Lactarius serifluus – lutikariisikas ehk vesiriisikas
 Lactarius sphagneti – turbariisikas
 Lactarius spinosulus – harjasriisikas
 Lactarius tabidus – väävelriisikas, ka Lactarius theiogalus
 Lactarius torminosus – kaseriisikas ehk vahulik, vahelik
 Lactarius trivialis – tavariisikas, nahkkollane riisikas
 Lactarius uvidus – kahkjas riisikas
 Lactarius vietus – hallipiimane riisikas, lodev riisikas, sirelriisikas
 Lactarius violascens – lillakas riisikas ehk sinakas riisikas
 Lactarius zonarioides – Bresadola riisikas
 Lactarius zonarius – vöötriisikas

 Liike mujalt 
 Lactarius albocarneus – nuluriisikas
 Lactarius blennius – roheriisikas
 Lactarius circellatus – ahhaatriisikas
 Lactarius duplicatus – lapi riisikas, ka Lactarius lapponicus
 Lactarius flavidus – kollakas riisikas
 Lactarius hepaticus – maksriisikas
 Lactarius hibbardae – Hibbardiuse riisikas
 Lactarius pallidus – pöögiriisikas
 Lactarius pergamenus – pikajalgne riisikas, Eestis kirjanduspõhine
 Lactarius picinus – tume riisikas
 Lactarius porninsis – lehiseriisikas
 Lactarius pterosporus – tiivuliseoseline riisikas
 Lactarius romagnesii – Romagnesi riisikas
 Lactarius rostratus – nokktsüstiidiline riisikas
 Lactarius rubrocinctus – vööndjalg-riisikas
 Lactarius ruginosus – kammriisikas
 Lactarius salmonicolor
 Lactarius subcircellatus – põhjariisikas
 Lactarius subdulcis – mahe riisikas ehk lepapiimik
 Lactarius tuomikoskii – Tuomikoski riisikas

 Endisi liike 
 Lactifluus bertillonii – Bertilloni riisikas
 Lactifluus glaucescens – rohepiimane riisikas
 Lactifluus piperatus – piparriisikas
 Lactifluus subvolemus
 Lactifluus vellereus – rädiriisikas, rädipiimik
 Lactifluus volemus – kuldriisikas

 Välislingid